**«Бизнес и Власть», Isker.kz**

**2015 жылғы 5 мамыр**

**Теңге мәртебелi орынға шықсын десек...**

Соңғы айларда  өздерін экономиканың жілігін шағамыз деп есептейтін сарапшылар мен теңге-рубльдің бұрынғы бағамын қайтаруға мүдделі бизнес қауымдастық өкілдерін елең еткізген басты мәселе – девальвация қашан болады деген төңіректе өрбіді. Алайда, мүдделілердің өкінішіне қарай, Елбасы теңге бағамының бір ретте өзгермейтінін қадап айтты.

Ұлттық Банк төрағасы Қайрат Келімбетовтің БАҚ өкілдеріне арналған баспасөз мәслихатында және жалпы қауымға қарата айтқан мәлімдемелерінен түйгеніміз, «елімізде кенеттен оқыс девальвация болуы тиіс емес».

**- Қайрат Нематұлы, әбүйір болғанда былтыр девальвацияға жол берілген жоқ, енді  жұрт девальвация биыл жүзеге асады екен деп дүрлігіп жүр...**

- Естеріңізде болса, былтырғы девальвацияның алдында біз жарты жыл бойы барлық жағдайды егжей-тегжей зерттедік. Шынын айтуы керек, сол тұстағы жағдай біршама ауыр-тын. Алтын-валюта қорымыз азайып, жылдар бойы жүргізілген макроэкономикалық саясаттың кемшіліктері теңге бағамын өзгертуге мәжбүрледі. Алайда, сол шешімді қабылдаған кезде біз бұдан кейін жиі де оқыс девальвация жасамаймыз, ендігі кезекте бұдан өзге де тетіктерді қолдану қажет деп түйдік. Себебі, әр 5-10 жыл сайын осылай қордаланып қалған мәселелерді бір мезеттік девальвациямен шешу – айтарлықтай тиімді емес. Өйткені, қарапайым халық, тұтынушылар, одан қалды қаржылық сектор өкілдерінің өзі де валюталық шиеленіс кезінде шалт іс-қимылдарымен байбалам, дүрбелең жасауға бейім тұрады...

Осылайша біз үкіметпен бірлесіп, инфляциялық таргеттеу шарасына (яғни, елдегі инфляция деңгейін бақылауда ұстау үшін қолға алынатын кешенді іс-шаралар - ред.) көшу керек деп жоспарладық. Сонда еркін бағам айналымы және валюталардың икемді бағамы орнайды. Дамыған елдерде валюталар бағамының айналымы қашанда еркін.

Инфляциялық таргеттеуге көшкенде, қаржы нарығының кәсіби қатысушысы болып есептелмейтін қарапайым халық осы валюта бағамы айналасындағы мәселелерге бас ауыртпайды. Халықтың санасы доллармен жұмыс істеу, долларға тәуелділік деген мәселелерден арылады. Ал қаржы нарығының кәсіби қатысушылары болса, Ұлттық банк тарапынан берілетін ресми мөлшерлеме бойынша қимылдайды.

**- Сонда да, Қайрат Нематұлы, басты сұрақ – девальвация жүргізбеудің құпиясы неде деген мәселе әлі де күн тәртібінде. Оның себебі ретінде ел ішіндегі әр түрлі шешімдер мысал етілуде...**

- Расын айту керек, соңғы бірнеше айда белгілі бір аймақты, немесе саланы қолдау керек деген ұсыныстар жиі естіліп жатты. Өздеріңіз де көрген боларсыздар, шекаралас аймақтардағы кәсіпорындар мен кәсіпкерлердің біразының өнімдері бәсекеге қабілетсіз шығып, жапа да шеккендері бар. Бірақ бұл арада арнайы байламға келген жөн. Бұл туралы Елбасы да үкімет жиылысында нақтылап айтты.

Егер тау-кен, мұнай-газ саласындағы ірі экспортшыларды мысалға алсақ,  девальвация шарасы оларға бәрібір демеу болмас еді. Өйткені олар доллармен есеп айырысады, құрал-жабдықтарын да долларға сатып алады. Бәлкім, қысқа мерзім ішінде қандай да бір кіріс тапқан да болар еді, бірақ ұзақ мерзімге салғанда, бәрібір тосылып қалмақ-тын.

Сондықтан да, жалпы өнімнің, табыстың, экспорттың негізгі үлесін құрамайтын кәсіпорындарға көмектесу, немесе қарапайым халықтың басын қатерге тігу дегендей мәселелер туындағанда, біз, әрине, тұтынушының жағдайын ойладық. Жалпы, көрші елдегі ахуал, қарапайым тұтынушыға оң әсер еткені анық.  Елбасының өзі де осыған көңіл бөлгенін білесіздер. Қазір жанар-жағар майдың бағасы түсіп, импорттан келетін кейбір тауар түрлерінің құны арзандап та жатыр...

**- Жаңа сөз басында «арнайы байлам» деп қалдыңыз. Сіздіңше, бұл арадағы негізгі байлам қандай?**

- Негізгі байлам дегенде, мен, экономиканың кейбір салаларының мәселесін ақша-несие саясатының құралдарымен шешуге болмайды дегенді айтып отырмын. Әрине, ол салалар қолдауға ие болады, бірақ бұл арада салық-бюджет саясатын, индустриалдық саясатты, сауда саясатын іске қосу керек, немесе ЕЭО шеңберіндегі мәселелерді талқылап, өнеркәсіптік субсидияларды қолдануға, не даму институттары арқылы қолдау жасауға болады. Яғни, біздіңше бұл арада ақша-несие саясатының құралдарын  пайдаланбаған жөн. Біз енді жаңа макроэкономикалық саясатқа өтеміз, демек баға құрылымының икемді болып бекітілетін түріне көшеміз деген сөз.

**- Айтыңызшы, бүгінгі алтын-валюта қорының дағдарыстан алып шығар қауқары қандай?**

- Қазір Ұлттық банктің алтын-валюта қоры 29 млрд АҚШ долларын құрайды, ал Ұлттық Қордың активтері 70 млрд АҚШ долларынан астам. Тарихымызда бірінші рет біздің жалпы қорымыз 100 млрд АҚШ долларынан артық көрсеткішке қол жеткізіп отыр.

Естеріңізде болса, 2008-2009 жылдары, қаржы дағдарысы кезінде қорымыз 50 млрд АҚШ долларына тең еді, демек екі есе аз болатын. Соның өзінде біз Ұлттық Қордан 10 млрд АҚШ долларын бөліп, ипотекалық несие алған жандарды, үлескерлерді, құрылыс компанияларын, банктерді қолдадық. Бөлінген қаржы кейін Ұлттық Қорға қайтып оралды.

Қазір де Елбасы контрциклдық саясат жүргізуге тапсырма берді. Мұның мәнісі – әлемдік экономикадағы жағдай қолайлы, бір қалыпты болған кезде, біз қаржыны барынша үнемдеп, жинаймыз, ал қиын шақтарда, жиналған қаржыны жұмсап, қажетті салаларға көмек береміз. Үкімет соған сәйкес әр түрлі бағдарламаларды жүзеге асырады.

**- Ресей экономикасының жағдайы туралы не болжам айтасыз?**

- Елбасының өзі айтқандай, Ресей экономикасы қазіргі жағдайды дұрыс еңсере алады, қанша дегенмен, ол үшін Ресейдің мүмкіндіктері бар: мол қорға ие ауқатты мемлекет дегендей. Әрине, қиындықтары да жоқ емес. Қазіргі күні инфляция деңгейі, тіпті, өршіп кетті. Мысалы, былтыр бізде инфляция деңгейі 6% болса, оларда бұрынғысынан екі есеге жоғары ытқыды. Сол жағдайды бақылауға алулары керек.

Өздеріңіз білесіздер, әдетте қарапайым жұрт айырбас бекеттеріндегі валюталардың бағамына көбірек алаңдайды. Ал, шындап келгенде, инфляцияның жағдайына көбірек көңіл бөлгендері дұрыс. Мысалға, Ресей рублі құнсызданған тұста, ресейліктермен қатар, Қазақстан азаматтары ондағы дүкен сөрелерін тып-типыл етті, бірақ биыл жағдай қайта реттелуі тиіс.

Әрине, соңғы оқиғалар Ресей экономикасының қаржылық тұрақтылығына әсер етпей қоймайды. Ресей банктерінде рубльдің тапшылығы сезілуі мүмкін, оларға бағытталатын мөлшерлемелер де қымбаттауы ықтимал. Кейбір кәсіпорындар банкрот алдындағы жағдайға тап болуы бек мүмкін. Алайда, бұл бәсекелестік қабілеттілікті арттыратын фактор. Бірақ бұл фактордың құны оңайға түскен жоқ. Біз Ресей үкіметі мен Орталық банкінің долларсыздандыру тұрғысындағы тәжірбиесін зерттеп жатырмыз. РФ өз халқын спекулятивтік көңіл-күйден арылта білді. Мәселен, Ресейдегі бүкіл салымдардың 70-80%-ы рубль түрінде. Яғни, олар осы долларсыздандыру шарасына, инфляциялық таргеттеу жоспарына 10 жыл бойы дайындалып барып қана көшті. Әрине, жаңа саясатқа көшу кезеңі аз-маз қиындыққа тап болды. Дегенмен, валюталық дүрбелеңге тосқауыл қойылды, банктер капиталдандырылып жатыр, көптеген іс-шара қолға алынды. Сондықтан, Ресейдің осы уақытша қиындықтан шығу мүмкіндігіне шек келтірмейміз.

**- Долларлық санадан қазақстандықтар да арыла алады демексіз ғой?**

- Негізі, инфляциялық таргеттеу туралы айтқанда, біз оның долларсыздандыру үдерісімен аса тығыз байланысты екенін ескергеніміз жөн. Себебі доллармен есеп айырысу, жалпы, долларизацияның деңгейі Қазақстанда өте жоғары.

1990-2000 жылдары валюталық заңнама аса ырықтандырып жіберілген. Елдегі валюта айырбастау бекеттері тәулік бойы жұмыс істейді. Шынын айтқанда, олардың қызметін әлі де ашық, айқын деуге келмейді. Бұл сала реттеуді қажет етеді.

Тұтынушылардың санасы да доллар күйінде, бүкіл әл-ауқатын доллармен есептейді. Әрине, мұны бір мезетте өзгерту оңай емес. Ұлттық валютаға, яғни теңгеге деген сенім орнауы үшін біраз іс-шараны жүзеге асыру қажет...

**- Мысалға?**

- Мысалға, макроэкономикалық тұрақтылыққа қол жеткізу қажет, экономиканы әртараптандырып, импорт алмастырудың мықты негізін қалыптастыру қажет, индустрияның экспортқа бағытталған салалары құрылуы тиіс. Осының барлығы ұлттық валютаға деген сұраныс пен ұсыныстың орнауына әсер етеді, сол кезде ұлттық валютада қаржы сақтап, оны негізгі төлем жүйесі ретінде пайдалануға деген қажеттілік туады.

**- Долларсыздандырудың Арнайы жоспары туралы айта кетсеңіз. Онда долларға қатысты қандай шектеулер бар?**

- Долларсыздандыру бойынша Арнайы жоспарды біз үкіметпен бірлесіп қабылдамақшымыз. Онда біраз бағыттар бар. Әрине, долларға ешқандай шек қойылмайды, әйтпесе, осылай деп сан-саққа жүгіртіп жүргендер баршылық.

Іс-шаралар кезең-кезеңмен жүзеге асады, макроэкономикалық тұрақтылыққа жету жолдары, валюталық заңнаманы реттеу, айырбас бекеттерінің жұмысын қадағалау, әр түрлы ынталандыру шараларын қолға алу, т.т. Жалпы, теңгенің депозиттегі салымына 10%-ға дейін сыйақы қосылса, доллармен депозит ашсаңыз, бар-жоғы 3%-дық үстемақы болады. Демек, теңгемен салынған депозиттен көбірек пайда табасыз деген сөз. Сол сияқты, Қазақстанның Депозиттерді кепілдендіру қоры теңгемен салынған салымдарды 10 млн теңгеге дейін кепілдендіретін болады. Егер елде 30-дан астам банк болса, әрқайсысында 10 млн теңгеге дейін кепілдендіріледі, яғни 300 млн теңгеге дейін қаржыға кепілдік беріледі деген сөз. Бұл әжептәуір зор мүмкіндік. Естеріңізде болса, ең басында теңгемен кепілдендіру сомасы бар-жоғы 750 мың теңгеге теңесетін, ал қазір 10 млн теңгеге дейін жетті.

Дедолларизация дегеніміз – долларға шек қою, тыйым салу деген сөз емес, бірақ біз ұлттық валютамыз – теңге төлем сомасы ретінде, құн сомасы ретінде өзінің лайықты орнын алуы керек деп есептейміз.

**Дәрия Кемер**